প্রবীর সিকদার : জেল হত্যাকাণ্ডের নির্মম শিকার হন জাতীয় চার নেতা। এদের মধ্যে সৈয়দ নজরুল ইসলাম এবং এএইচএম কামরুজ্জামান আগে ভাগেই সরকার পরিবর্তনের অপতৎপরতার কথা জানতেন ! কিন্তু বঙ্গবন্ধু খুন হবেন সেটা হয়তো জানতেন না। বঙ্গবন্ধুর ঘনিষ্ঠ ওই দুই সহচর এতো বড় ষড়যন্ত্রের কথা জানবার পর কি ব্যবস্থা গ্রহণ করেছিলেন তা আজও রহস্যের জালে ঘেরা। বঙ্গবন্ধু ও মোশতাক সরকারের মন্ত্রী অধ্যাপক ইউসুফ আলী এক সাক্ষাৎকারে বলেছেন, 'মন্ত্রী হেনা ভাই অর্থাৎ এএইচএম কামরুজ্জামান আমাকে জানান, বঙ্গবন্ধুকে হত্যার আগে হেনা ভাইয়ের ধানমণ্ডির ৩ নম্বরের বাসায় মেজর ডালিম তার সঙ্গে দেখা করতে গিয়েছিল। ডালিম তাকে ডেকেছিল। কিন্তু হেনা ভাই নামেননি। হেনা বললেন, ডালিম আমার সাথে আগেও যোগাযোগ করেছিল এবং একটি প্রস্তাব দিয়েছিল। তাই জানতাম সে কি বলতে এসেছিল। তাই দরজা খুলিনি। হেনা ভাই আমাকে বললেন, ডালিমরা তাকে জানিয়েছিল, এই রকম একটা ঘটনা ঘটবে। বঙ্গবন্ধুকে খুন করা হবে তা বলেনি। বলেছিল, তাকে বাসা থেকে নিয়ে যাওয়া হবে এবং হেনা ভাইয়ের নেতৃত্বে নতুন সরকার হবে। হেনা ভাই আমাকে বললেন, আমি তাতে তখন রাজি হইনি। তাই ১৪ আগস্ট রাতে নিচে নামিনি। ডালিম পরে গালাগালি করে চলে যায়।'